SMART พุ่งเป้าตลาด CLMV คาดปี 59 ผลประกอบการพลิกกำไร
SMART พุ่งเป้าตลาด CLMV เตรียมคว้าดีลเลอร์กัมพูชาเป็นรายแรกส่วนตลาดในประเทศเดินหน้าขยายฐานลูกค้างานรัฐ จ่อขยายกำลังการผลิตรองรับออร์เดอร์ทั้งในและตปท.คาดปี59 สัญญาณดีพลิกทำกำไรทุ่มงบ 200 ล้าน เตรียมผุดโปรดักส์ใหม่ รองรับตลาดอสังหาฯฟื้น จากนโยบายการกระตุ้นภาคอสังหารัฐ
25 พ.ย. 2558

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า บริษัทได้วางแผนศึกษาตลาดกลุ่มประเทศ CLMV เพื่อขยายช่องทางการจำหน่ายสินค้าไปยังพม่า ลาว เวียดนาม กัมพูชา มากขึ้น เนื่องจากกลุ่มประเทศดังกล่าวมีการขยายตัวของโครงการก่อสร้างค่อนข้างสูง ซึ่งขณะนี้บริษัทอยู่ระหว่างการเจรจากับดีลเลอร์ในประเทศกัมพูชา คาดว่าจะได้ข้อสรุปภายในไตรมาส 4/58จากนั้นจะเข้าไปเจรจากับดีลเลอร์ในประเทศพม่าต่อไป
สำหรับตลาดในประเทศยังคงชะลอตัว แต่บริษัทยังเดินหน้าทำตลาดแนะนำผลิตภัณฑ์กับลูกค้ารายใหม่อย่างต่อเนื่อง โดยเน้นที่กลุ่มโครงการก่อสร้างต่างๆของภาครัฐจากเดิมที่มีสัดส่วนอยู่เพียง 20% ตั้งเป้าเพิ่มขึ้นเป็น 50% ซึ่งจากนโยบายของภาครัฐบาลที่จะออกมาสนับสนุนการเดินหน้าโครงการก่อสร้างต่างๆ คาดว่าจะสามารถส่งผลให้บริษัทฯ มีโอกาสในการเข้ารับงานเพิ่มมากขึ้น
ขณะที่ปัจจุบันกำลังการผลิตของบริษัทอยู่ที่ 4.5 ล้านตารางเมตร ต่อปี ปัจจุบันใช้กำลังการผลิตประมาณ 80% หรือประมาณ 3.6 ล้านตรม.ต่อปี ซึ่งหากภาวะการชะลอตัวของตลาดมีทิศทางที่ดีขึ้น และบริษัทดำเนินธุรกิจได้สำเร็จตามที่วางไว้ บริษัทก็มีแผนที่จะขยายกำลังการผลิตเป็น 6 ล้านตรม.ต่อปี
ส่วนแผนการดำเนินการในปี 2559  บริษัทได้พัฒนาผลิตภัณฑ์ใหม่ 2 ประเภท โดยจะเริ่มรับรู้รายได้ในไตรมาสที่ 1/59  และจะเร่งบุกตลาดโครงการภาครัฐ ซึ่งจะมีการลงทุนในโครงการต่างๆ เช่น รถไฟทางคู่  รถไฟความเร็วขนาดรางกว้าง 1.435 เมตร  และ โครงการขนส่งมวลชนในกรุงเทพฯ  อีกหลายเส้นทาง  ตั้งแต่ต้นปี 2559  คาดว่าจะสามารถปรับสัดส่วนงานภาครัฐ 50% และภาคเอกชน 50%   อีกทั้งบริษัทฯ ได้ศึกษาผลิตภัณฑ์ใหม่ซึ่งเป็นลิขสิทธิ์ของบริษัท เวอร์ฮาน  เรียบร้อยแล้วและ คาดว่าจะลงทุนภายในไตรมาสที่ 1/59 หากภาวะตลาดรองรับ ซึ่งต้องใช้งบลงทุนครั้งนี้ ประมาณ 200 ล้านบาท
 